钦定古今图书集成/理学汇编/文学典/第200卷 > 《跋黄慥诗》前人
## 钦定古今图书集成/理学汇编/文学典/第200卷 > 《跋黄慥诗》前人

“诗比他文最难工，非功专气全者，不能名家。”余观他
人诗及以身验之，良然。顷游江淮幕府，年壮气盛，建
业又有六朝陈迹，诗料满目，而余方为书檄所困，留
一年十阅月，得诗仅二十馀首。及出幕，奉南岳祠，未
两考，得诗三百，非曰技进身闲而功专尔。俄复起家
涉世，事之触发于心，诗之郁积于腹者愈多，然已避
谤持戒，十馀年间，一句一字不敢出《吻非》，曰“材尽胆
薄而气索”矣。子实诗多在淮、蜀时所作。时边事益急，
子实内筦严君机密，外参主公计谋，乃有馀力及此
事，固已奇矣。出蜀未几，横遭口语，子实一不惩艾，益
放于诗。机轴老成，音节顿挫，处烦碎而功专，经忧患
而气全，岂非名公之才子，吾辈之畏友欤。